
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru aprobarea Ordonanţei de urgenţã a Guvernului nr.179/2020 privind instituirea unor măsuri pentru asigurarea resurselor umane necesare instituţiilor din cadrul sistemului naţional de apărare, ordine publică şi securitate naţională, Ministerului Sănătăţii şi unităţilor subordonate, unităţilor sanitare şi serviciilor de asistenţă socială în contextul situaţiei epidemiologice determinate de răspândirea coronavirusului SARS-CoV-2, trimis Comisiei pentru muncă şi protecţie socială în procedură de urgenţă, cu adresa nr. PLx 19/2021 din 1 februarie 2021, pentru dezbatere pe fond.

PREŞEDINTE,
OANA SILVIA ŢOIU

R A P O R T

asupra proiectului de Lege pentru aprobarea Ordonanţei de urgenţã a Guvernului nr.179/2020 privind instituirea unor măsuri pentru asigurarea resurselor umane necesare instituţiilor din cadrul sistemului naţional de apărare, ordine publică şi securitate naţională, Ministerului Sănătăţii şi unităţilor subordonate, unităţilor sanitare şi serviciilor de asistenţă socială în contextul situaţiei epidemiologice determinate de răspândirea coronavirusului SARS-CoV-2 

În temeiul art.94 şi 115 alin.(3) din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 19/2021 din 1 februarie 2021, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţã a Guvernului nr.179/2020 privind instituirea unor măsuri pentru asigurarea resurselor umane necesare instituţiilor din cadrul sistemului naţional de apărare, ordine publică şi securitate naţională, Ministerului Sănătăţii şi unităţilor subordonate, unităţilor sanitare şi serviciilor de asistenţă socială în contextul situaţiei epidemiologice determinate de răspândirea coronavirusului SARS-CoV-2.
Proiectul de lege are ca obiect de reglementare aprobarea Ordonanţei de urgenţã a Guvernului nr.179/2020 prin care se reglementează menţinerea în activitate a personalului angajat fără concurs, pe perioada stării de urgenţă, în instituţiile din cadrul sistemului naţional de apărare, ordine publică şi securitate naţională, din Ministerul Sănătăţii si unităţile subordonate, din unităţile sanitare şi din serviciile de asistenţă socială, pentru o perioadă corespunzătoare celei prevăzute la art.27 alin.(1) din Legea nr.55/2020, respectiv pentru o durată determinată ce nu poate depăşi 30 de zile de la data încetării stării de alertă. Personalul a fost angajat pe perioadă determinată, potrivit prevederilor art.6 şi 16 din anexa nr.l la Decretul Preşedintelui României nr.195/2020 privind instituirea stării de urgenţă pe teritoriul României ori, după caz, ale art.9 şi 25 din anexa nr.1 la Decretul Preşedintelui României nr.240/2020 privind prelungirea stării de urgenţă pe teritoriul României.
Proiectul de lege a fost adoptat de Senat în şedinţa din 28 decembrie 2020.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1075/21.10.2020)

· avizul favorabil al Consiliului Economic şi Social (nr.10081/22.10.2020)

· avizul favorabil al Comisiei juridice, de disciplină şi imunităţi 
(nr.4c-13/89/10.02.2021) 
· avizul favorabil al Comisiei pentru sănătate şi familie 
(nr. 4c-10/32/16.02.2021)

· avizul favorabil al Comisiei pentru administraţie publică şi amenajarea teritoriului (nr. 4c-7/30/16.02.2021)
· avizul favorabil al Comisiei pentru apărare, ordine publică şi siguranţă naţională (nr. 4c-15/30/9.02.2021)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/40/11 februarie 2021) 
La dezbaterile care au avut loc în şedinţa comisiei din 16 martie 2021 a participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare, dl Valentin Minoiu – director în cadrul Ministerului Afacerilor Interne.
La lucrările comisiei şi-au înregistrat prezenţa 21 deputaţi, din totalul de 21 membri ai comisiei.
Raportul comisiei a fost adoptat cu majoritate de voturi (7 voturi împotrivă).
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată de Senat.


PREŞEDINTE,



SECRETAR,


Oana Silvia Ţoiu


Eugen Neaţă 

Şef birou Lidia Vlădescu

Întocmit, 

Consilier parlamentar Camelia Revenco

